Trump se reisverbod in hofDonald Trump. Foto: AP Photo/Pablo Martinez Monsivais ŉ Paneel van drie regters het August E Flentje, ŉ spesiale verteenwoordiger van die assistent prokureur-generaal van die VSA namens die Trump-administrasie, ondervra. Noah G Purcell, die prokureur-generaal van Washington, is ook namens die deelstate van Washington en Minnesota ondervra. Flentje het benadruk dat dit binne die president se mag lê om buitelanders toegang te weier op grond van nasionale veiligheidsredes. Die regters het hom gevra om bewyse voor die hof te lê dat diegene wat toegang geweier word met terreur verbind kan word. Purcell het ook onder vrae deurgeloop oor Washington en Minnesota se weiering om aan Trump se besluit gehoor te gee. Hy het aangevoer die verbod is ongrondwetlik aangesien dit mense met ŉ spesifieke geloofsoortuiging teiken. Die regters het uitspraak voorbehou, maar gesê hulle sal so gou moontlik reageer. Trump se verbod verhoed reisigers van Iran, Irak, Libië, Somalië, Soedan, Sirië en Jemen om vir 90 dae na Amerika te kan reis. Vir vlugtelinge is die tydperk 120 dae. Trump se verbod het wydverspreide protesaksies oor die VSA tot gevolg gehad. ŉ Federale regter in Seattle het vroeër die maand die verbod opgeskort. Die departement van justisie het hierna geappelleer.